বেশ কিছুদিন ধরেই শোনা যাচ্ছিল যে, বন্ধ হতে পারে ‘দ্য কপিল শর্মা শো’। সুনীল গ্রোভার ছেড়ে দেওয়ার পরেই শো-এর টিআরপিও কমতে থাকে। পুরনো জেল্লা ফেরাতে পুরো শো-টাই নতুন ফর্ম্যাটে তৈরি হতে চলেছে। এবার শো থেকে চলে যাচ্ছেন আরও একজন। এমনকী, চেয়ারে বসে হা হা করে আর হাসতেও দেখা যাবে না নভজোত সিংহ সিধুকে। তবে অভিমান করে নয়, আসলে শারীরিক অসুস্থতার কারণেই শো থেকে ছিটকে যাচ্ছেন সিধু। 

এই বিষয়ে অন্যান্য খবর

শো ছেড়ে আসার দুঃখ ভুলে এখন কী করছেন সুনীল


তাহলে সেই আসনে বসবেন কে? এক সর্বভারতীয় ইংরেজি সংবাদমাধ্যম অনুযায়ী, অভিনেত্রী অর্চনা পূরণ সিংহ। শারীরিক অবস্থার জন্যই সিধু এই শো-তে আর অংশ নিতে পারবেন না বলে জানা গিয়েছে। তাই তাঁর জায়গাতেই ওই আসনে বসতে চলেছেন অর্চনা। 

অর্চনা পূরণ সিংহ। ছবি— ফেসবুক 
এই প্রসঙ্গে অর্চনা বলেছেন, ‘‘ওঁর চেয়ারে বসতে সত্যিই অদ্ভুত অনুভূতি হবে, প্রত্যেকে সিধুকে ওই আসনে বসতে দেখতে অভ্যস্ত। কিন্তু কপিল আমায় ফোন করে বললেন। আমি পুরনো বন্ধুদের না বলতে পারি না।’’ 
তবে স্থায়ী ভাবে এই শোতে অর্চনা আসছেন না বলেই সূত্রের খবর। তিনি কয়েকটি এপিসোডের জন্যই এই শো-তে থাকবেন। সিধু সুস্থ হয়ে গেলেই আবার তাঁকেই এই শো-তে দেখা যাবে। অর্চনা নিজেই বলেন, ‘‘সিধুজি ফিরলে আমি এই শো ছেড়ে দেব। আমি অপেক্ষা করব আবার কবে কপিল আমায় ওই শো-এর জন্য ডাকেন।’’ 
তবে এই প্রথম নয়, এর আগেও বিভিন্ন কমেডি শো-তে বিচারকের আসনে দেখা গিয়েছে অর্চনা পূরণ সিংহকে। এখন এটাই দেখার, নভজোত সিংহ সিধুর আসনে কেমন বাজিমাত করেন অর্চনা।